ПРЕДЛОГ

На основу члана 99. став 19. Закона о планирању и изградњи ("Сл. гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020 и 52/2021), члана 29. став 4. Закона о јавној својини ("Сл. гласник РС", бр. 72/2011, 88/2013, 105/2014, 104/2016 - др. закон, 108/2016, 113/2017, 95/2018 и 153/2020), члана 3. став 1. тачке 1. Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда („Службени гласник РС", бр. 16/2018), члана 15. став 1. и члана 16. став 1. Одлуке о прибављању, располагању, управљању и коришћењу ствари у јавној својини Општине Димитровград („Службени лист Општине Димитровград“, бр. 10/21) и члана 40. став 1. тачка 38. Статута Општине Димитровград (''Сл.лист општине Димитровград“ бр. 6/19, Скупштина Општине Димитровград на седници одржаној дана \_\_\_\_2022. године доноси

**ОДЛУКУ О ПОКРЕТАЊУ ПОСТУПКА ПРИБАВЉАЊА НЕПОКРЕТНОСТИ У ЈАВНУ СВОЈИНУ ОПШТИНЕ ДИМИТРОВГРАД**

**Члан 1.**

 Покреће се поступак прибављања непокретности у јавну својину Општине Димитровград.

**Члан 2.**

 Предмет прибављања из члана 1. ове Одлуке јесте катастарска парцела број 7490, уписана у лист непокретности број 386 КО Смиловци, по врсти пољопривредно земљиште, по култури њива 5. класе, површине 3371 м2, у својини физичких лица.

 Планом детаљне регулације подручја акумулационих језера „Сават“ I и „Сават“ II у општини Димитровград („Службени лист града Ниша“, бр. 64/14), катастарска парцела број 7490 дефинисана је као грађевинска површина јавне намене и то у целом свом обиму.

**Члан 3.**

Ради спровођења поступка прибављања непокретности у јавну својину Општине Димитровград овлашћује се Општинско веће Општине Димитровград да формира и именује Комисију за спровођење поступка прибављања.

**Члан 4.**

По окончаном поступку непосредне погодбе Комисија записник са одговарајућим предлогом доставља Општинском већу Општине Димитровград.

 Решење о прибављању непокретности у јавну својину Општине Димитровград по спроведеном поступку непосредне погодбе доноси Скупштина Општине Димитровград.

**Члан 5.**

 Највиша купопродајна цена непокретности која се прибавља у јавну својину Општине Димитровград јесте тржишна вредност предметне непокретности. Процену вредности врши надлежни порески или други орган или лиценцирани проценитељ.

**Члан 6.**

Ова Одлука ступа на снагу осмог дана од дана објављивања у „Службеном листу Општине Димитровград“.

**Образложење**

Чланом 99. став 19. Закона о планирању и изградњи ("Сл. гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020 и 52/2021) прописано је да грађевинско земљиште се прибавља у јавну својину у складу са одредбама Закона о јавној својини које се односе на прибављање других непокретности у јавну својину.

 Чланом 29. став 4. Закона о јавној својини ("Сл. гласник РС", бр. 72/2011, 88/2013, 105/2014, 104/2016 - др. закон, 108/2016, 113/2017, 95/2018 и 153/2020) прописано је да изузетно непокретне ствари се могу прибавити или отуђити непосредном погодбом, али не испод од стране надлежног органа процењене тржишне вредности непокретности (код отуђења), односно не изнад те вредности (код прибављања), ако у конкретном случају то представља једино могуће решење. Предлог акта, односно акт о оваквом располагању мора да садржи образложење из кога се може утврдити постојање ових околности.

 Чланом 3. став 1. тачке 1. Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда („Службени гласник РС", бр. 16/2018) прописано је да непокретности се могу прибавити непосредном погодбом у случају када непокретност која се прибавља у јавну својину по својим карактеристикама једина одговара потребама власника, корисника, односно носиоца права коришћења, с тим да предлог акта, односно акт о оваквом располагању садржи образложење разлога оправданости и целисходности прибављања са аспекта остварења интереса Републике Србије, аутономне покрајине, односно јединице локалне самоуправе и разлоге због којих се прибављање не би могло реализовати јавним надметањем, односно прикупљањем писмених понуда.

 Чланом 15. став 1. Одлуке о прибављању, располагању, управљању и коришћењу ствари у јавној својини Општине Димитровград („Службени лист Општине Димитровград“, бр. 10/21) прописано је да непокретности се могу прибавити у јавну својину непосредном погодбом али не изнад од стране надлежног органа процењене тржишне вредности у случају када непокретност која се прибавља у јавну својину по својим карактеристикама једина одговара потребама власника, корисника, односно носиоца права коришћења, с тим да предлог акта, односно акт о оваквом располагању садржи образложење разлога оправданости и целисходности прибављања са аспекта остварења интереса Републике Србије, аутономне покрајине, односно јединице локалне самоуправе и разлоге због којих се прибављање не би могло реализовати јавним надметањем, односно прикупљањем писмених понуда.

 Чланом 16. став 1. Одлуке о прибављању, располагању, управљању и коришћењу ствари у јавној својини Општине Димитровград („Службени лист Општине Димитровград“, бр. 10/21) прописано је да непокретне ствари се могу прибавити или отуђити из јавне својине непосредном погодбом, али не испод процењене тржишне вредности непокретности (код отуђења), односно не изнад те вредности (код прибављања) коју је проценио порески, односно други надлежни орган или лиценцирани проценитељ, ако у конкретном случају то представља једино могуће решење.

 Ставом 2. претходно наведеног члана Закона прописано је да предлог акта о оваквом облику располагања, односно прибављања мора да садржи образложење из којег се може утврдити постојање ових околности уз обавезно објашњење разлога због којих се прибављање/отуђење није могло реализовати јавним надметањем односно прикупљањем писаних понуда.

Чланом 40. став 1. тачка 38. Статута општине Димитровград (''Службени лист општине Димитровград“, бр. 6/19), предвиђено је Скупштина Општине Димитровград одлучује о прибављању и отуђењу непокретности у јавној својини Општине, заснивању хипотеке на непокретностима у јавној својини Општине, као и о преносу права својине на другог носиоца права јавне својине.

 Разлог за прибављање катастарске парцеле број 7490 уписане у лист непокретности број 386 КО Смиловци јесте потреба проширења објекта за хипорехабилитацију „Мањеж“, са просторијама за смештај животиња (коња) као и објекта за рад са корисницима центра. Како се поменути објекат налази на суседној парцели, број 7487, те да је конфигурација терена таква да се објекат може ширити искључиво у правцу парцеле која се прибавља овом Одлуком, закључује се да предмет прибављања по карактеристикама једини одговара Општини Димитровград која прибавља предметну непокретност. За објекат хипорехабилитационог центра постоји грађевински пројекат и исти се користи од стране Општине Димитровград и удружења које се финансирају из буџета Општине Димитровград за потребе пружања услуга рехабилитације корисника центра. Планом детаљне регулације подручја акумулационих језера „Сават“ I и „Сават“ II у општини Димитровград („Службени лист града Ниша“, бр. 64/14), катастарска парцела број 7490 дефинисана је као грађевинска површина јавне намене и то у целом свом обиму те стога се третира као грађевинско земљиште.

 Имајући у виду све напред наведено, Скупштина Општине доноси ову Одлуку.

Број: \_\_\_\_\_\_\_\_\_\_\_\_\_\_\_

У Димитровграду дана: \_\_\_\_\_2022. године.

**СКУПШТИНА ОПШТИНЕ ДИМИТРОВГРАД**

**ПРЕДСЕДНИК**

**Зоран Ђуров**

**\_\_\_\_\_\_\_\_\_\_\_\_\_\_**